  Виталий Пронин А. ЗвягинцевКинорежиссёр Андрей Звягинцев аслэсьтыз «Елена» фильмзэ учкисьёслы возьматон понна одӥг нуналлы Ижкаре ветлӥз. 2011-тӥ арын «Елена» Канны фестивальлэсь нимысьтыз приззэ басьтӥз, мукет кинофестивальёсын но ужезлы вылӥ дунъет сётӥзы.Андрей Звягинцевлэн верамезъя, «Еленалэсь» презентацизэ ортчытэм бере Россиысь кинопрокатчикъёс черодэ султӥзы киноез асьсэ городъёсазы нуон понна. Кызьы меда Ижкар палэнэ кылиз?Жаляса верано, городысь кинотеатръёсын авторской, малпаськытӥсь фильмъёсты учкыны уг кылды. Зэмос киноискусствоез яратӥсьёс понна трос аръёс ӵоже «Ижевский киноклуб» огазеяськон но солэн валтӥсез Андрей Смирнов гинэ тырше. Киноклубын дуннеысь но Россиысь тужгес но ӟеч, тунсыко но малпаськытӥсь ужъёс одӥг яке кык сеансэн возьмато. Та нуналъёсы киноклуб «9 фильмов» фестиваль ортчытэ: берло кык ар ӵоже кылдытэм фильмъёсты возьматэ.Соос пӧлын Андрей Звягинцевлэн «Еленаез» но. Фильм паймытӥз учкисьёсты туала улонэз возьматыны быгатэменыз. Тани одӥгез суред: Москваысь узыр мурт нуналзэ ортчытэ, бассейнэ, фитнес-клубе ветлыса, солэн бадӟым вӧл-вӧл юртэз. Мукетыз суред - Бирюли городысь суп-сап улӥсь куанеръёслэн квартиразы, Подмосковьеысь нюлэскын пинал гопникъёслэн изьвер сямен куспазы жугиськемзы. Та дуннеос вискын - арлыдо кышномурт Елена. Огшоры санитаркалы шуд усем - кыкетӥзэ со узыр ужбергатӥсьлы бызем.Еленалы нуноксэ армилэсь кельтон понна дышетскыны пыртоно. Нош узыр картэз, Владимир, Еленалы юрттэт уг сёты. Соку кышномурт висись Володяезлы эзель вайись эмъюм понэ. Еленалэн малпам ужез быдэсме, нош фильм йылпумъяське куанер семьялэн Москваысь пентхаусэ улыны выжеменыз.Учкисьёсты тужгес но секыт йӧтэ валтӥсь героинялэсь лэсьтэм вамышсэ валаны. Кышкыт зэмлыкез калыклэн уг поты ас вылазы басьтэмез, солы оскемез уг поты.- Милям улонмы сыӵе ӧвӧл! Тӥ Москваысь сыӵе кырсь улонэз возьматӥськоды, нош ми озьы ум улӥське! - шуиз режиссёрлы одӥг ныл киносеанс бере брифингын.- Мон но тӥ сямен телевизорысь криминал иворъёсты учкисько. Тӥляд улонды сыӵе кырсь улонлэсь кыдёкын бере, оло, тӥледлы выжыкыл дуннеын улыны шуд усем, - вераз Андрей Звягинцев.Фильм зэмос улонэз яркыт возьматэ, котькуд адями Еленаен валче ачиз шуг быръёнэз лэсьтэ. Котькин малпа: нош мон сыӵе вамыш лэсьтысал меда со интыын? Ведь Еленалэсь семьяезлэн ӟеч улонэз понна сюлмаськемзэ валаны луэ. Котькуд адямилэн вань эгоизмез. Со ик вуттэ адями пушкын адями быронлы. Кӧня ини дуннелэн пумыз сярысь вераськонъёс мыно. Нош дунне, оло, трос пол куашка адями пушкын, сыӵе ужъёсты (пӧян, лушкаськон но мукет сьӧлыкъёсты) валаса быдэстэ ке.Учкись возьма, фильмын зэмлык вормоз шуыса: йыруж лэсьтӥсь суд улэ сюроз. Но сюжет мукет сямен йылпумъяське: Елена семьяеныз гань-гань чай юыса, телевизор учкыса пуке.Кыӵе меда улон Еленаез возьма? Быгатозы меда таос шудо улыны? Уз быгатэ. Режиссёр пӧртэм детальёс пыр возьматэ, Елена курадӟоз. Кылсярысь, черкын кышномуртлэн тыбыр сьӧрысьтыз суред вылын кияз пичи нуныен шайтан пуке. Йыружзэ лэсьтэмез бере кышномурт дораз бертэ трос уксё вайыса. Семьяез шумпотэменыз ӝӧк сьӧры пуксе гинэ но - шӧдтэк шорысь быдэс юртын тыл кысэ. Тужгес но кужмо пӧрмем пичи вож нуныен сцена: али гинэ вордӥськем адями сьӧд валес вылын изе. Йыруж лэсьтэм интыын ӟеч выжы будыны уз быгаты.Сыӵе векчиесь но туж кулэ детальёс пыр валаны луэ фильм кылдытӥсьлэсь малпанъёссэ. Туала искусство учкисез ассэ малпаськыны, ваньзэ сак синйылтыны ӧте. Синме пырак ваньзэ уг вера. Улонлэсь бергамзэ, зэмлыксэ котькуд адямилы аслыз утчаны дышетсконо, нош искусство солы юрттэт гинэ луыны кулэ.Лариса Дмитриева Теги: Ижкиноклуб  